Normalt har der været maksimalt 5000 tilskuere på lægterne i Sparekassen Danmark Isarena i Gigantium, når Aalborg Pirates spiller. Det tal stiger med 1000 ekstra tilskuere til søndagens finaleopgør mod Herning Blue Fox, skriver Aalborg Pirates på sin hjemmeside . Men de 6000 tilskuere har der faktisk altid været plads til. -	Dengang man fik lavet den oprindelige brandtekniske godkendelse tilbage i 2006, tog man højde for, at der kunne være en stor koncert på isen, og det har påvirket beregningen af den maksmimale personbelastning for Sparekassen Danmark Isarena, siger Billet- og Marketingansvarlig Thomas Simonsen. Undersøgte mulighed for fuld kapacitet Grunden til de maksimale 5000 tilskuere skyldes brandsikkerheden. Isarenaens brandsikkerhed er dimensioneret til at kunne håndtere en stor scene opstilling med 5000 tilhørende koncertgæster. Der har gennem de seneste år været stor efterspørgsel på billetterne til Aalborg Pirates hjemmebanekampe. Det har man blandt andet set, når det store lokalopgør mod Frederikshavn White Hawks blev spillet, og der blev hurtigt udsolgt. Ishockeyklubben fra Aalborg besluttede derfor, at man ville undersøge, hvorvidt man kunne komme efterspørgslen i møde. -	Vores sportslige sektor har naturligvis vurderet, at vi ikke på noget tidspunkt vil stå i en situation, hvor vi spiller ishockey og samtidig har en scene midt på banen, og derfor kunne vi revurdere personbelastningen, som kan hæves til 6000 personer, forklarer Thomas Simonsen. Aalborg Pirates tager imod Herning Blue Fox klokken 17.30, og hvis piraterne vinder, så er de danmarksmestre, da de fører serien 3-1.

Referat:
Til søndagens finalekamp kommer der et ekstra tryk på udebaneholdet, når Aalborg Pirates kan invitere hele 1000 ekstra ind for at se finalebraget.